[{"text_idx": "#000005", "text": "Mam o Gaerffili drodd at nyrsio er gwaethaf ei chanser yn ennill Gwobr Genedlaethol"}, {"text_idx": "#000006", "text": "Mae mam i ddau o Caerffili wedi ennill gwobr i gydnabod ei dewrder a\u2019i hymroddiad i\u2019w hastudiaethau ar o\u0302l dychwelyd i\u2019r coleg fel dysgwr aeddfed yng Ngholeg Y Cymoedd tra\u2019n brwydro yn erbyn canser a gweithredu fel prif ofalwr ei mab anabl."}, {"text_idx": "#000008", "text": "Cafodd Emma ddiagnosis ffurf ymosodol o ganser pan oedd hi\u2019n 32 mlwydd oed, arweiniodd at golli\u2019r ddwy fron a thynnu ei ofari\u0308au, ond cafodd ei hysbrydoli gan y gefnogaeth a dderbyniodd gan y GIG i ddilyn gyrfa o fewn y gwasanaeth iechyd."}, {"text_idx": "#000009", "text": "Fel mam i blentyn ag anableddau dysgu difrifol, sbardunodd ei phrofiad iddi ystyried sut byddai ei sefyllfa hi yn teimlo i rywun oedd ag anghenion cymhleth, a chymhellodd hyn awydd ynddi i weithio ym maes \u2018Nyrsio Anabledd\u2019, fel y gallai gynnig cefnogaeth i eraill yn seiliedig ar ei phrofiadau personol ei hunan."}, {"text_idx": "#000010", "text": "Gan iddi ymadael a\u0302\u2019r ysgol yn 16 mlwydd oed heb unrhyw gymwysterau, roedd angen i Emma ddychwelyd i fyd addysg cyn y gallai ystyried gyrfa newydd. Ymunodd a\u0302 Choleg y Cymoedd yn 2020 i astudio cwrs cychwynnol Mynediad Lefel 2 mewn \u2018Sgiliau ar gyfer Astudio Pellach,\u2019 ac yna diploma \u2018Mynediad i Addysg Uwch ym maes Gofal Iechyd\u2019 oedd yn gwrs dwy flynedd. Galluogodd hyn hi i fynd i\u2019r brifysgol."}, {"text_idx": "#000011", "text": "Yn o\u0302l Emma, sydd bellach yn ei blwyddyn gyntaf yn astudio Nyrsio Anabledd ym Mhrifysgol De Cymru: \u201cTra roeddwn i\u2019n mynd drwy fy holl driniaethau meddygol, roeddwn yn ceisio dychmygu pa mor anodd fyddai hi i bobl ag anableddau, fel fy mab, sydd yn ddi-eiriau, i fynd drwy rywbeth o\u2019r fath. Y gwir amdani ydy bod pobl ag anawsterau o\u2019r fath yn tueddu i gael canlyniadau llai ffafriol o ran salwch oherwydd y rhwystrau cyfathrebu sydd ganddyn nhw.\u201d"}, {"text_idx": "#000012", "text": "\u201cDoes gan lawer ohonyn nhw mo\u2019r gallu gwybyddol i sylweddoli a chyfathrebu eu bod yn teimlo\u2019n sa\u0302l, sy\u2019n arwain at oedi mewn diagnosis. Ar yr un pryd, gall yr ymddygiad y gallan nhw ei arddangos wneud i driniaeth fod yn heriol. Mae cemotherapi yn anodd i unrhyw un, heb so\u0302n am rywun sydd heb fod a\u0302 dealltwriaeth o\u2019r hyn sy\u2019n digwydd. Roedd gwybod yn uniongyrchol pa mor anodd fyddai hi i\u2019m plentyn i fy hun wedi fy ngwneud yn benderfynol i fod yn Nyrs Anabledd Dysgu fy hunan, fel gallwn innau fod o help i eraill. \u201d"}, {"text_idx": "#000013", "text": "Ar o\u0302l treulio\u2019r 15 mlynedd blaenorol yn gweithio\u2019n rhan amser mewn canolfan alwadau, roedd mynd yn o\u0302l i\u2019r coleg yn ei thridegau yn codi ofn arni. Gofidiai Emma\u2019n sut y byddai\u2019n gallu cyfuno ei hastudiaethau a\u0302\u2019i thriniaethau canser ataliol a\u2019i chyfrifoldebau gofalu \u2013 rhywbeth fu\u2019n rhwystr iddi rhag newid gyrfa flynyddoedd ynghynt."}, {"text_idx": "#000014", "text": "Er mwyn galluogi hyn, cynigiodd Coleg y Cymoedd iddi gael dysgu\u2019n hyblyg, gan ganiata\u0301u iddi astudio a derbyn gwersi ar-lein a chadw at ddedleins aseiniadau fyddai\u2019n ffitio o gwmpas ei hapwyntiadau ysbyty a\u2019i ro\u0302l fel gofalwraig."}, {"text_idx": "#000015", "text": "Ychwanegodd Emma: \u201cRoeddwn i\u2019n gofidio byddai bod heb gymwysterau TGAU wedi golygu na allai gyrfa mewn gofal iechyd byth fod yn opsiwn i mi a doeddwn i ddim yn gwybod am fodolaeth cyrsiau Mynediad i Addysg Uwch, ond maen nhw wedi gweddnewid fy mywyd. Ar o\u0302l dwy flynedd yn unig yn y coleg, rydw i wedi newid o fod yn unigolyn heb unrhyw gymhwyster i fod a\u0302 39 \u2018rhagoriaeth\u2019 ac wedi cael lle yn y brifysgol \u2013 rhywle na freuddwydiais i erioed y byddwn i\u2019n ei gyrraedd. Byddwn yn argymell unrhyw un arall sy\u2019n ystyried gwneud Cwrs Mynediad i fynd amdani!"}, {"text_idx": "#000016", "text": "\u201cRwyf newydd fod ar fy lleoliad cyntaf fel Nyrs Anabledd Dysgu ac wedi ei wir fwynhau. Mae\u2019n anodd credu fy mod yn gwireddu fy mreuddwyd o ran gyrfa ac yn gorfod pinsio fy hunan weithiau. Rwy\u2019n teimlo bod gen i lawer i\u2019w gynnig i\u2019r diwydiant drwy fy mhrofiadau personol ac rwy\u2019n ffaelu aros i gael cychwyn gweithio o ddifrif. Mae ennill gwobr fel hyn nawr yn goron ar y cwbl ac mae\u2019n braf clywed rhai eraill yn fy nghanmol am fod yn ysbrydoliaeth.\u201d"}, {"text_idx": "#000017", "text": "Yn dilyn ei llwyddiant yng ngwobrau Agored Cymru, mae enw Emma bellach wedi\u2019i gyflwyno ar gyfer gwobr genedlaethol \u2018Keith Fletcher\u2019 lle bydd yn cystadlu yn erbyn enillwyr eraill o bob rhan o\u2019r DU. Dyfernir y wobr i fyfyrwyr Mynediad i Addysg Uwch sydd wedi arddangos yr ymroddiad mwyaf i\u2019w cwrs."}, {"text_idx": "#000018", "text": "Dywedodd Tanya Gordon, tiwtor Emma yng Ngholeg Y Cymoedd: \u201cMae stori Emma yn gymaint o ysbrydoliaeth, ac mae hi\u2019n gwir haeddu\u2019r wobr y mae hi wedi\u2019i derbyn. Fe weithiodd mor galed dros y flwyddyn ddiwethaf ac mae\u2019n wirioneddol drawiadol sut mae hi wedi goresgyn cymaint ac wedi parhau i fod mor bositif drwy\u2019r cyfan.\u201d"}, {"text_idx": "#000019", "text": "\u201cRydyn ni mor falch ein bod wedi gallu helpu Emma ar ei thaith tua\u2019r swydd mae hi wedi dyheu amdani \u2013 mae ei chynnydd wedi bod yn fwy na rhyfeddol ac rydyn ni\u2019n sicr y bydd hi\u2019n llwyddiant ysgubol yn ei ro\u0302l newydd!\u201d"}, {"text_idx": "#000020", "text": "Gall unrhyw un sydd a\u0302 diddordeb mewn canfod rhagor am gyrsiau Mynediad i Addysg Uwch yng Ngholeg y Cymoedd ymweld a\u0302\u2019r wefan hon: "}]